text: Flensborgs borgmester frygter dansk valgtema
  31 maj 2015 kl. 10.05
  Flensborgs borgmester Simon Faber håber, at debat om grænsebomme og grænsekontrol ikke bliver et tema i valgkampen, skriver DR Syd
  På den anden side af grænsen følger man også spændt med i danskernes valg mellem en blå eller rød regering. Det er nemlig ikke helt ligegyldigt for vores tyske naboer, hvilken politik Danmark fører.
  - Jeg er spændt på, hvor meget det kommer til at fylde. Vi er optaget af, at vi har en meget fri bevægelighed på tværs af grænsen, for det er økonomisk sundt og godt for vores region, siger Simon Faber til DR Syd.
  Spørgsmålet om en åben eller lukket grænse er særdeles vigtig, siger landsformanden for SSV, Sydslesvig Vælgerforening, Flemming Meyer.
  - Vi vil gerne have, at vi får en regering, der hele tiden er med på, at den her grænse skal skifte karakter, og at den ikke mere skal være en skillelinje, men skal have en bindende karakter, fortæller Flemming Meyer.
  